[{"text_idx": "#000000", "text": "Archivo de la etiqueta: literatura"}, {"text_idx": "#000001", "text": "Literaktum jaialdi mestizoa da, ikuspegi, formato eta hizkuntza anitzetan literaturaz gozatzeko aukera bat da. Donostian ospatzen da maiatzean. Web orrian jaso dira 2005.urtetik burutu diren edizioak. Literaktum Donostiako Liburutegi nagusian eta Okendo kultur etxean sortu zen, Luisa Etxenike idazlearen laguntzaz."}, {"text_idx": "#000002", "text": "2015eko edizioak berrikuntza ugari ekarri du: logo berria eta beste erakunde batzuen atxikitzea, horien artean 2016 kultur hiriburuaren bulegoarena, bi urtetarako. Duela bizpahiru urte Koldo Mitxelena liburutegia parte hartzen hasi zen. Aurten Euskadiko Zilar Sariak ere ekimenarekin bat egin du."}, {"text_idx": "#000003", "text": "Edozein egitarau oni gerta dakiokeen moduan konbidaturen batek kale egin dezake. Horrela izan zen: Juan Goytisolo, Cervantes Sariduna, Osasuna arazoak zirela eta, ezin izan zen etorri .\nEz dizuet aurtengo egitarau osoa azalduko, web orrian baitago, baina, nabarmendu nahi dut aurten sortu dugun irakurketa txokoa edo \u201cirakurgunea\u201d. Alderdi Ederren kokatu genuen eta liburutegien \u201c irakurketa kluben\u201d erakuslehio aproposa izan dela deritzot."}, {"text_idx": "#000004", "text": "Gure liburutegi sareak, eta nik dakidanez liburutegi publiko guztiek \u201d Irakurketa klubak\u201d antolatzen dituzte. Nire blogaren irakurle gutxik ez du jakingo zer den irakurketa kluba. Horiei aholkatu nahi diet Oscar Carren\u0303oren liburua. Berak dioen moduan: \u201d Eta hasieran irakurle talde bat elkartzen zen gidari baten ardurapean. Denek irakurria zuten liburu bati buruz hitz egiteko\u201d"}, {"text_idx": "#000005", "text": "Literaktumen egitarauan sareko zenbait irakurketa taldeen berri eman izan genuen. Alderdi Ederreko lorategietan egoki apaindu eta hornitutako karpa bat jarri genuen: mahaiak, aulkiak, megafonia... Halaber, interneterako konexio aukera parte hartzaileek esandakoak twitterreatzeko aukera izan zezaten. Postean agertzen diren irudiak ondo islatzen dute egoera."}, {"text_idx": "#000007", "text": "Aztergai izan zen \u201c Egunero hasten delako\u201d eleberriak gaurkotasuna du, 1986an argitaraua bada ere. Abortoaren aurrean, emakumearen askatasuna du aztergai eleberri honek. Nola ez bada, literatura estiloaz ere jardun zen. Aholkatzeko modukoa delakoan nago, zahartze ona izan baitu."}, {"text_idx": "#000008", "text": "Egun berean, Slawa Grabovska-ren ingelera irakurketa taldeak \u2013 Donostia book bezala ezagunagoa. \u201d The God of small things\u201d liburua aukeratu zuten hizpide. Slawak esan zidan taldeak ikusgai jartzeak funtzionatzen zuela, egun hortan handik pasa ziren sei lagunen interesa piztu eta izena eman omen baitzuten taldean parte hartzeko."}, {"text_idx": "#000010", "text": "Bukatzeko, konbidatu genuen, Fermin Calbenoteko liburutegian, Naiara Ibarrek dinamizatzen duen\u201d Haur irakurketa digitala\u201d. \u201cMaddi eta euskal piratak\u201d aukeratutako liburua. Argazkietan ikusten duzuen bezala umeak oso gustora egon ziren."}, {"text_idx": "#000011", "text": "Hasieran esan dudan bezala, Literaktum aurten berritu da. Liburusaltzaileen gremioa eta liburudendak ezinbestekoak dira kultur bizitzan eta liburudendak ere aurten parte hartu dute. Saio berriari Liburu lurraldea deituko diogu. saio honetan Jorge Carrio\u0301n \u201cLiburudendak\u201d liburuari buruz aritu zuen Txetxu Barandiaranekin. Ezin izan nuen hurbildu. Ordu berdinean beste proposamen literarioa zegoelako. Datorren urtera begira nik hori aldatuko nuke, baina kontrako iritziak ere daudenez ikusiko dugu.\nDatorren urteko edizioa aurtengoa baino are hobea izango delakoan gaude."}, {"text_idx": "#000012", "text": "Luis Landero idazlea gurekin izango da gaur Donostian, LIburutegiko jarduera aretoan, San Jeronimo kalean. Irakurketa klubaren maiatzaren 26ko saioan. Hautatutako liburua \u201cEl balco\u0301n en invierno\u201d"}, {"text_idx": "#000013", "text": "Libururik salduenak, irakurrienak ... eta ahaztuak"}, {"text_idx": "#000014", "text": "Gaur egun, gure gizartean oso garrantzitsuak dira zenbakiak. Askok sinisten ez badituzte ere, edonon eskatzen eta agertzen dira estatistika datuak."}, {"text_idx": "#000015", "text": "Modan dago komunikabideetan plazaratzea libururik irakurrienen zerrenda. Normalean hamar izenburu azaltzen dira, hizkuntza eta fikzioa, ez-fikzioa bereizten direlarik."}, {"text_idx": "#000016", "text": "Liburutegizainok, libururik mailegatuenak aipatzen ditugu, aholkatzeko, laguntzeko asmoz. Baina, komunikabideen eragina hain da handia, ezen libururik salduena baita irakurriena ere."}, {"text_idx": "#000017", "text": "Bestaldean ditugu, berriz, ahaztutako liburuak, edota George Steinerrek dioen bezala : \u201c Liburuen isiltasuna\u201d"}, {"text_idx": "#000018", "text": "Steinerrek bere saiakera labur honetan liburuek jasaten dituzten mehatxuez ari da, liburuen ahultasunez.Gaur egun mehatxu nagusietako bat da komunikabideen indarra. Berak dio \u201cKomunikabideek bere, egiten ez duten edozein lehen eleberri, edota kritikoek berehala goraipatzen ez dutena, hamabost eguneko tartean desagertua da. Ez dago pentsatzeko astirik, ez dugu sakontzeko denbora ematen... Ez diegu ematen bizitzeko aukerarik."}, {"text_idx": "#000019", "text": "2012ko abenduan, mailegatuen eta salduenen artean Greyren trilogia famatua daukagu. Hori dela eta, bat-batean, literatura erotikoaren edizioa ugaritu da nabarmenki. Antzeko zerbait gertatu zen \u201c Emakumeak maitatzen ez zituzten gizonek\u201d arrakastatsuaren ondoren, iparraldeko lurraldeetako eleberri beltzak gailurra ikutu zuen eta \u201cCo\u0301digo da Vinci\u2013 ren ondoren merkaturatu ziren templario eta erlijio sektei buruzko liburu ugari."}, {"text_idx": "#000020", "text": "Liburutegizainon ardura da beste liburu ahaztu horiek berreskuratzea ; arras ongi baitakigu kalitate handiko liburuak direla.\nHala ere, ez naiz inolaz ere bestsellerrak kentzekoen aldekoa, ez horixe. Egon behar dute liburutegietan ; baina baita bestelakoak ere. Gure lana da klasikoak berreskuratzea eta modu erakargarrian gure apaletan kokatzea irakurleak erakartzeko, bereganatzeko."}, {"text_idx": "#000021", "text": "Estreinatu da gabonetan Vi\u0301ctor Hugoren \u201d Los miserables\u201d eleberrian oinarritutako film musikala. Amerikar bertsioa, aktore ospetsuak... Baino, nork irakurri du jatorrizkoa? Zin dagizuet ez dagoela bere handitasunera hurbilduko den aldaki berririk. Victor Hugoren nobela hau ez dago euskaraz."}, {"text_idx": "#000022", "text": "Antzeko zerbait esan dezakegu \u201cBel ami\u201d filmari buruz. XIX.mendeko beste idazle batena da: Guy de Maupassantena, Flauberten jarraitzaile bat ; beste ahaztuetako bat! Oraingo honetan, gainera, filmak ez du liburuarekiko leialtasunik, okerrekoa da egindago interpretazioa.\nLiburu hauek irakurleei eskaini izanez gero, nekez hartuko zituzten. Baina, asko dira pelikula horiek ikustera joango direnak, edo DVDa maileguan eramango dutenak. Literatura klasikoa ez dago modan."}, {"text_idx": "#000023", "text": "Baina, zeri deritzogu literatura klasikoa?"}, {"text_idx": "#000024", "text": "Arazoa hemen dagoela esango nuke; askoren aburuz, klasikoez aritzen garenean, Cervantes eta Shakespearez ari garela uste dute."}, {"text_idx": "#000025", "text": "Klasikoez ari garenean esan nahi dugu, denboran biziraun duten liburuak direla ; betirako egokiak diren pertsonaiak sortu direla haien orrietan.\nGaur egun, Interneti esker literatura klasikoa eskura daukagu dohanik liburutegi digital handietan: Espainiako Liburutegi Digitala, Kongresuko liburutegian, Frantziako Liburutegi Digitalean, Gallica izenekoa, Europeana... Baina, aukera hau ez dela behar den neurrian baloratzen esango nuke. Badirudi, bakarrik aintzat hartzen dugula kazetariek ekartzen dituzten nobedadeak."}, {"text_idx": "#000027", "text": "Liburuzainen bitartekari lana, klasikoen gomendioekin ere egin behar da."}, {"text_idx": "#000028", "text": "Gabonetan, guztiok oparitzen dugu libururen bat. Ez badago hamar salduenen artean, hobeto!"}, {"text_idx": "#000029", "text": "Arantza Urkia naiz, Donostia Kulturako liburutegien sareko zuzendaria. Blog honetan nire gogoetak idatziko ditut, bereziki iburutegi munduko berrikuntzak eta teknologia berriak irakurketa eta liburuetan duten eraginaz arituko naiz."}]